Роман Х. Џ. Велса говори о инвазији Марсоваца на Земљу, у Енглеску (околина Лондона), крајем 19. века. Написан је у првом лицу, са аспекта приповедача који је учесник у тим догађајима. Адаптацију романа и сценарио за радио-драму написао је Хауард Кок ("Howard Koch"), уз помоћ Орсона Велса и осталих чланова екипе Театра Меркур. Радња је „пребачена“ у Гроверс Мил ("Grover's Mill") код Њу Џерзија и у актуелно време, а драматизација је урађена тако да све звучи као директан радијски пренос догађаја. Како би постигли жељену атмосферу, Орсон Велс и остали глумци увежбавали су драматичност глуме слушајући снимак узбуђеног репортера који је уживо преносио несрећу цепелина "Хинденбург" претходне године.